
Parafrázis sorozat (La Carte Blanche)

Kulcsszavak: Szürrealista; parafrázis; linóleummetszet, önportré
Az inspiráció egy festészet óra keretein belül jött világra, ahol önportrékat festettünk. Szórakoztatónak találtam azt, hogy mindenki másképpen kezdte el a festményét, volt, aki a felület egészével kezdett el foglalkozni, felépítve azt, viszont volt, aki először vagy portré, vagy a háttér megfestésével kezdte el betölteni a teret. Elgondolkodtatott az a kérdés, hogy vajon, úgymond befejezetlenül is megállják-e a helyüket azok a festmények, amikről konkrétan csak az arckép hiányzott.

A sorozatom három darab 52x39 cm nagyságú linóleummetszetből áll. Hogy munkáim minél különlegesebbek és egyediek legyenek nem egyszerűen annyit foglalnak magukba, hogy a már ismert alkotásokon kicserélem a figurákat saját magamra. A parafráziskészítéssel párhuzamosan fontosnak találtam tanulmányozni a kisajátítás művészetét, azaz az appropriation art törekvéseit, illetve Cindy Sherman munkásságát.
A három darab kép összesen egy darab képre reflektál vissza, ez pedig René Magritte (1898-1967) „La Carte Blanche” szürrealista festménye, melynek címe szavakra bontva megjelenik saját képeim címében, egyfajta szójátékként. Az eredeti kép egy lovasportrét jelenít meg egy erdőben. Különlegessége abban rejlik, ahogy az alkotója játszadozott a valós tér felbontásával, a különböző síkok nem a hagyományos helyén való megjelenítésével.Grafikai sorozatomban én is a tér és a portré felboncolásával akartam foglalkozni. Nem véletlenül három darabos a sorozat, hiszen ezen ötletemet egyfajta folyamatként szerettem volna szemléltetni. Az első metszeten törekedtem arra, hogy a portré része a képnek ne változzon sokat, csakúgy, mint Magritte képén. A második képen már nagyobb teret engedtem a fantáziámnak, jobban megtörtem a teret és az önportrémat is több részen bontottam fel. A sorozat utolsó elemén teljesen a környezetre hagyatkozva tüntettem el a portrét a képen, úgy, hogy igazán nehezen lehessen felismerni azt. Kutatómunkám alatt rengeteg olyan inspirációt találtam, melyek segítettek felboncolni a hagyományos portré szabályrendszerét. 



